นัดผู้ประกอบการคุยแก้มาบตาพุด พรุ่งนี้
คณะทำงานฯนัดถกผู้ประกอบการมาบตาพุดแก้ปัญหา 30 โครงการพรุ่งนี้&nbsp;
28 ม.ค. 2553

คณะทำงานฯนัดถกผู้ประกอบการมาบตาพุดแก้ปัญหา 30 โครงการพรุ่งนี้ 
นายสรยุทธ เพ็ชรตระกูล ผู้ช่วยรัฐมนตรีว่าการกระทรวงอุตสาหกรรม ในฐานะประธานคณะทำงานเพื่อหาข้อสรุปในแนวทางการดำเนินการตามมาตรา 67 วรรค 2 กล่าวว่า คณะทำงานจะเร่งหาข้อสรุปในแนวทางดำเนินการตามมาตรา 67 วรรค 2 โดยจะให้คำปรึกษาแก่โครงการที่ยื่นคำร้องชี้แจงข้อมูลเพิ่มเติมต่อศาล ให้คำแนะนำรายละเอียดและขั้นตอนการดำเนินการจัดทำรายงานผลกระทบด้านสุขภาพ แก่โครงการที่อยู่ระหว่างคำสั่งคุ้มครองชั่วคราวและโครงการอื่นๆ โดยสำหรับ 30 โครงการที่ศาลยกคำร้อง ทางผู้ประกอบการยืนยันว่า เป็นโครงการที่ผ่านขั้นตอนการจัดทำอีไอเอแล้ว และมีการเทียบเคียงกับ 11 โครงการ ที่ศาลมีคำสั่งให้เดินหน้าได้ รวมทั้งได้รับใบอนุญาตประกอบกิจการก่อนรัฐธรรมนูญ ปี 2550 บังคับใช้ ดังนั้น คณะทำงานจะมีการตรวจสอบข้อมูลดังกล่าวอย่างรอบคอบ ว่า มีรายละเอียดอย่างไร เพื่อหาแนวทางแก้ไข        ทั้งนี้ วันศุกร์ที่ 29 มกราคมนี้ คณะทำงานจะประชุมร่วมกับผู้ประกอบการที่ได้ยื่นคำร้องต่อศาล 30 โครงการ และจะเชิญอัยการสูงสุดมาร่วมประชุมด้วย เพื่อรวบรวมคำร้องทั้งหมด และพิจารณารายละเอียดว่า โครงการที่ศาลยกคำร้องมีความบกพร่องอย่างไร โดยจะดูแลโครงการที่ยังไม่ยื่นคำร้องต่อศาลด้วย นอกเหนือจาก 30 โครงการดังกล่าว